Alexandra-betoging: Weermag ontbied | Maroela Media
Alexandra-betoging: Weermag ontbied
Brandende bande in die strate van Alexandra tydens 'n beoting oor die verkiesing op 8 Mei 2014 Foto: @MakhotsoG, Twitter
Die weermag is ontbied om 'n gewelddadige betoging in Alexandra, noord van Johannesburg, te beheer.
"Lt.genl. Joel Mothiba, provinsiale polisiekommissaris, het aangedui dat die inwoners van Alexandra geboue betree en mense aangerand het," het Nomvula Mokonyane, Gautengse premier, Vrydag gesê. "Die weermag is ontbied."
Keith Khoza, woordvoerder vir die ANC, het gesê die party is in kennis gestel dat die Ekonomiese Vryheidsvegters (EFF) mense met busse na Alexandra aangery het om die betoging aan te vuur. "'n Sekere politieke party, wat aan die verkiesing deelgeneem het, bring mense na die informele nedersetting. Ons kan nie geweld of die vernietiging van eiendom goedkeur nie," het Khoza gesê.
Die betogers eis glo dat diegene wat Donderdag tydens 'n betoging in hegtenis geneem is, vrygelaat moet word.
Dali Mpofu, leier van die EFF in Gauteng, het ontken dat sy party betogers na Alexandra gebring het. "Lede van die EFF, die DA en die IVP was Donderdag betrokke by 'n gyselaarsituasie oor bewerings van stemknoeiery," het Mpofu gesê. "Die EFF het prokureurs uitgestuur om dié situasie te hanteer. Ons keur nie geweld goed nie en hulle gaan natuurlik, van al die partye, die EFF uitsonder."
Kate Bapela, woordvoerder van die Onafhanklike Verkiesingskommissie (OVK), het gesê die kommissie het van die betoging te hore gekom, maar het nog nie 'n enkele klag oor die stemproses in Alexandra ontvang nie.
Die polisie in Gauteng het gesê rubberkoeëls en skokgranate is Vrydagmiddag gevuur om die betogers te verdryf. "Tussen 300 en 400 mense het buite die hof in Alexandra saamgedrom en bande gebrand. Hulle het betoog oor die verdagtes wat Donderdagaand vir openbare geweld in hegtenis geneem is," het brig. Neville Malila, woordvoerder van die polisie, in 'n verklaring gesê. Altesaam 44 mense is vir openbare geweld in hegtenis geneem.
Malila het vroeër gesê 'n vertrek in 'n gemeenskapsentrum wat deur die OVK gebruik is, is Donderdagaand gebrand. Daar was in daardie stadium mense in die sentrum, maar niemand is beseer nie. Altesaam 31 mense is in hegtenis geneem in verband met Donderdagaand se brandstigting. Malila sê die rede vir die brandstigting is nie bekend nie.
Altwee groepe sal Maandag in die Alexandra landdroshof verskyn. -SAPA
Alexandra betoging verkiesing
Verkiesing: Minder mense stem
Marie vlok · 5 jaar gelede
mens wil eintlik lag, maar die grappies is so stuuuuuuppppppiiiiiid, jy kan nie eers daaroor lag nie. IK's is laer as slakdinges!!!!